Na podlagi 25. člena, enajste alineje 54. člena in 55. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A in 202/21 – odl. US), tretjega odstavka 68. člena in tretjega odstavka 70. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb) **Direkcija Republike Slovenije za vode, v okviru** Projekta INTERREG - Donavski transnacionalni program, za delo na projektu »WACOM« -Upravljanje voda v izrednih razmerah/ (Water Contingency Management in the Sava River Basin)- načrt reševanja onesnaževanja in poplav-Sava, objavlja prosto delovno mesto:

**FINANČNIK VII/1, šifra DM: 9060, (m/ž)**

**v Uradu za upravljanje z vodami**,

za določen čas do 31.12.2022 oz. do zaključka trajanja projekta

s 3 mesečnim poskusnim delom

Lokacija opravljanja dela: Ljubljana

Kandidati, ki se bodo prijavili na prosto delovno mesto, morajo izpolnjevati naslednje pogoje:

* visokošolsko strokovno izobraževanje (prejšnje)/visokošolska strokovna izobrazba (prejšnja) - (Vrsta izob. KLASIUS: 16202), ali visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) - (Vrsta izob. KLASIUS: 16203) ali visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja) (Vrsta izob. KLASIUS: 16204),
* 8 mesecev delovnih izkušenj oziroma izpolnjevanje pogojev za objavljeno delovno mesto,
* državljanstvo Republike Slovenije,
* znanje uradnega jezika,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oz. pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Delovne naloge izbranega kandidata na delovnem mestu bodo:

* sodelovanje v projektni skupini,
* zbiranje, urejanje ter pripravljanje podatkov za izdelavo analize o finančnem poslovanju projekta,
* sodelovanje pri enostavnejših nalogah povezanih s pripravo predloga proračuna,
* izvajanje nalog pisarniškega poslovanja,
* razvrščanje, klasifikacija in odprava dokumentarnega gradiva,
* oblikovanje in vodenje baz podatkov,
* arhiviranje dokumentarnega gradiva,
* obdelava in vnos podatkov v informacijski sistem eMS, v druge baze in evidence,
* opravljanje drugih nalog v skladu s potrebami projekta po navodilu nadrejenih.

Prijava mora vsebovati predpisan obrazec »Vloga za zaposlitev«, s pisno izjavo, iz katere mora biti razvidno:

1. izpolnjevanje pogoja izobrazbe: v izjavi kandidat navede raven in smer izobrazbe, datum (dan, mesec, leto) zaključka izobraževanja, pridobljen strokovni naziv ter izobraževalno ustanovo, pri kateri je bila izobrazba pridobljena;
2. izpolnjevanje pogoja zahtevanih delovnih izkušenj: v izjavi kandidat navede vse dosedanje delovne izkušnje, datum sklenitve in datum prekinitve delovnega razmerja oziroma dela pri posameznemu delodajalcu, ter kratko opiše delo, ki ga je opravljal pri tem delodajalcu ter navede raven zahtevnosti dela (raven zahtevane izobrazbe za opravljanje dela na posameznem delovnem mestu);
3. da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

1. da za namen te javne objave skladno z GDPR dovoljuje Direkciji RS za vode, pridobitev podatkov iz prejšnje točke iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

Prednost pri izbiri bodo imeli kandidati s poznavanjem dela s področja finančnih in računovodskih zadev ter izkušnjami z delom na kohezijskih in Interreg projektih ter z izkušnjami poznavanja programskega orodja MFerac ter programskih orodij eMS, eMA oz. ISSAR.

Prosimo, da kandidati navedeno obvezno označijo v obrazcu »Vloga za zaposlitev«, pod točko 4. b) in 4. d).

Direkcija Republike Slovenije za vode bo opravila izbiro kandidata po predmetni objavi in z izbranim kandidatom sklenila delovno razmerje za določen čas s polnim delovnim časom do 31.12.2022 oz. do zaključka trajanja projekta »WACOM« -Upravljanje voda v izrednih razmerah/ (Water Contingency Management in the Sava River Basin), s poskusnim delom v trajanju 3 mesecev. Poskusno delo se lahko podaljša v primeru začasne odsotnosti z dela.

Strokovna usposobljenost kandidatov se bo presojala na podlagi zapisanega v Vlogi za zaposlitev, priloženih izjav, razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

Izbrani kandidat bo delo opravljal na strokovno tehničnem delovnem mestu finančnik VII/1, na lokaciji Direkcije Republike Slovenije za vode, na naslovu Hajdrihova ulica 28c, 1000 Ljubljana oziroma v drugih uradnih prostorih Direkcije Republike Slovenije za vode.

Sredstva za projekt WACOM - Upravljanje voda v izrednih razmerah/(Water Contingency Management in the Sava River Basin- načrt reševanja onesnaževanja in poplav-Sava, so zagotovljena v okviru projekta INTERREG - Donavski transnacionalni program, pri čimer 85% prispeva Evropski sklad za regionalni razvoj, 15% pa prispevajo projektni partnerji.

Kandidat vloži prijavo v pisni obliki obvezno na obrazcu »Vloga za zaposlitev«, ki jo pošlje v zaprti ovojnici z označbo: »Za javno objavo za delovno mesto finančnik VII/1 (šifra DM 9060), št. 11002-7/2022«, **na naslov**: Direkcija RS za vode, Mariborska cesta 88, 3000 Celje, in sicer **v roku 10 dni po objavi** na osrednjem spletnem mestu državne uprave GOV.SI in spletni strani Zavoda RS za zaposlovanje ter oglasni deski Zavoda RS za zaposlovanje. Za pisno obliko prijave se šteje tudi elektronska oblika, poslana **na elektronski naslov**: [gp.drsv@gov.si](mailto:gp.drsv@gov.si), pri čemer veljavnost prijave ni pogojena z elektronskim podpisom.

Za dodatne informacije o izvedbi postopka zaposlitve dobite vsak delovni dan od 10. do 11. ure na telefonski številki 01 478 3123, ga. Mateja Logar, informacije o delovnem področju na telefonski številki 01 478 3112, ga. mag. Suzana Stražar.

Opomba: V besedilu javne objave uporabljeni izrazi, zapisani v moški slovnični obliki, so uporabljeni kot nevtralni za ženske in moške.